பிரச்சினையில் குறுக்கிட்டுத் தங்களைக் காப்பாற்றுமாறு போலீஸ்காரர்களிடம் தான் கெஞ்சியும் அவர்கள் கேட்கவில்லை என்று இந்தக் கொலைவெறித் தாக்குதலில் உயிர் தப்பிய பையன்களில் ஒருவன் பத்திரிகையாளர்களிடம் சொல்லியிருக்கிறான். இந்தச் சம்பவத்துக்கு ஒரு வாரத்துக்கு முன்புதான் ராஜஸ்தானைச் சேர்ந்த ஜாஃபர் ஹுசைன் என்ற சிபிஐ (எம்.எல்.) இயக்கத்தைச் சேர்ந்த 55 வயது செயல்பாட்டாளர் உள்ளூர் அதிகாரிகளால் அடித்துக் கொல்லப்பட்டிருக்கிறார். திறந்த வெளியில் மலம் கழித்துக்கொண்டிருந்த பெண்களை – அவரது மனைவி, மகள் உட்பட – அந்த அதிகாரிகள் படம் எடுத்துக்கொண்டிருந்ததைத் தடுத்ததற்காக அவர் அடித்துக் கொல்லப்பட்டிருக்கிறார். ‘தூய்மை இந்தியா’ பிரச்சாரத்தைச் சேர்ந்த அதிகாரிகளான அவர்கள், அங்குள்ள பெண்களை அவமானப்படுத்துவதன் மூலம் பொதுக் கழிப்பறைகளை அவர்கள் பயன்படுத்துவதற்கு ஊக்குவிப்பதற்காகப் படம் எடுத்திருக்கிறார்கள்.